b'\n_START_ARTICLE_\nMuzej kr\xc5\xa1\xc4\x8danstva na Slovenskem\n_START_PARAGRAPH_\nMuzej kr\xc5\xa1\xc4\x8danstva na Slovenskem je dr\xc5\xbeavni muzej in osrednja slovenska muzejska ustanova na podro\xc4\x8dju zbiranja, preu\xc4\x8devanja in razstavljanja premi\xc4\x8dne sakralne kulturne dedi\xc5\xa1\xc4\x8dine. Muzej, ki deluje v prostorih stare prelature v Cistercijanskem samostanu v Sti\xc4\x8dni, sledi prek 1700 let staremu verskemu izro\xc4\x8dilu na obmo\xc4\x8dju Slovenije.\n_START_SECTION_\nZgodovina\n_START_PARAGRAPH_\nMuzejska dejavnost se je v Sti\xc4\x8dni za\xc4\x8dela na pobudo tedanjega sti\xc5\xa1kega opata p. dr. Antona Nadraha po letu 1980, ko sta se iz dela samostanskih stavb izselili osnovna \xc5\xa1ola in gimnazija. V prvem desetletju je muzej deloval na ljubiteljski osnovi zbiranja in razstavljanja. Ob podpori samostana in pod nadzorom spomeni\xc5\xa1kega varstva ter ob pomo\xc4\x8di razli\xc4\x8dnih donatorjev iz Slovenije in tujine so se uredili razstavni prostori. Leta 1991 je muzej za\xc4\x8del delovati v okviru Dru\xc5\xa1tva prijateljev Slovenskega verskega muzeja, ki je s pomo\xc4\x8djo Ministrstva za kulturo zaposlilo prvega kustosa. Z leti je muzej pridobil \xc5\xa1e druge strokovne sodelavce. Leta 2003 je bil ustanovljen Slovenski verski muzej. Leta 2006 je bil ustanovljen javni zavod Muzej kr\xc5\xa1\xc4\x8danstva na Slovenskem._NEWLINE_Leta 2003 je Slovensko muzejsko dru\xc5\xa1tvo za stalno razstavo Zgodovina kr\xc5\xa1\xc4\x8danstva na Slovenskem muzej nagradilo z Valvasorjevim priznanjem. Za isto razstavo je Ob\xc4\x8dina Ivan\xc4\x8dna Gorica muzeju podelila tudi nagrado Josipa Jur\xc4\x8di\xc4\x8da._NEWLINE_Od leta 2004 je muzej \xc4\x8dlan organizacije\xc2\xa0\xc2\xbbThe Best in Heritage - Excellence Club\xc2\xab.\n_START_SECTION_\nArhiv misijonarja in \xc5\xa1kofa Friderika I. Barage\n_START_PARAGRAPH_\nMuzej hrani zbirko originalnih knji\xc5\xbenih del, predmetov in korespodenco misijonarja in \xc5\xa1kofa Friderika Ireneja Barage (1797\xe2\x80\x931868) ter knji\xc5\xbeni fond slovenske izseljeni\xc5\xa1ke literature iz ZDA, Kanade, Argentine in Avstralije, ki jo je zbral in uredil salezijanski duhovnik Karel Ceglar (1912\xe2\x80\x931999), ki je \xc5\xbeivel po drugi svetovni vojni v Kanadi.'